ગુજરાત વિધાનસભામાં વિરોધપક્ષના નેતા શંકરસિંહ વાઘેલાએ પણ ભાજપ પર પ્રહારો કર્યા હતા. શંકરસિંહે કહ્યું કે, ભાજપ માટે આદિવાસી માણસ નહીં, પણ જંગલી છે. આજે પણ તેઓ હેન્ડપંપ પર જ જીવે છે. આદિવાસી વિસ્તારોમાં સરકારે શાળાઓ પણ બંધ કરી નાખી છે. એસટી બસના 50 ટકા રૂટ પણ બંધ થઈ ગયા. ગુજરાતમાં વિકાસની માત્ર વાતો થાય છે, પરંતુ કોઈ કામ નથી થતું. રાજ્ય સરકાર પર પ્રહાર કરતા શંકરસિંહે જણાવ્યું હતું કે, આદિવાસીઓ માટે કામ કરવાની સરકારની કોઈ દાનત નથી. 20 વર્ષે આદિવાસી વિકાસ યાત્રા કાઢતા સરકારને શરમ આવવી જોઈએ. શંકરસિંહે એમ પણ કહ્યું હતું કે, આગામી વિધાનસભા ચૂંટણીમાં કોંગ્રેસને 108 બેઠકો મળશે, અને 108માં જ ગાંધીનગરથી ભાજપને રવાના કરાશે. જો કોંગ્રેસની સરકાર બનશે તો બેરોજગારોને ભથ્થું અપાશે તેવી પણ તેમણે જાહેરાત કરી હતી. વાઘેલાએ જણાવ્યું હતું કે, કોંગ્રેસની સરકાર બારમું ધોરણ પાસ બેરોજગારોને 3000, ગ્રેજ્યુએટને 3500 અને પોસ્ટ ગ્રેજ્યુએટને 4000 રુપિયા બેરોજગારી ભથ્થું આપશે.